钦定古今图书集成/方舆汇编/边裔典/第123卷 > 《大荒北经》
## 钦定古今图书集成/方舆汇编/边裔典/第123卷 > 《大荒北经》

大荒之中，有山名曰“融父山”，顺水入焉。有人名曰“犬
戎。”黄帝生苗龙，苗龙生融吾，融吾生弄。〈一作卞〉明弄明
生白犬。白犬有牝牡，是为犬戎。肉食有赤兽，马状无
首，名曰戎。《宣王尸》。〈按融吾生并明此作弄明又注一作卞悉各依原本载之〉

《说苑反质篇》秦穆公闲问由余曰：“古者明王圣帝，得
国失国，当何以也？”由余曰：“臣闻之：当以俭得之，以奢
失之。”穆公曰：“愿闻奢俭之节。”由余曰：“臣闻尧有天下，
饭于土簋，啜于土瓶，其地南至交阯，北至幽都，东西
至日所出入，莫不宾服。尧释天下，舜受之，作为食器，
斩木而裁之，销铜铁，修其刃，犹漆黑之以为器。诸侯”
侈，国之不服者十有三。舜释天下而禹受之，作为祭
器，漆其外而朱画其内，缯帛为茵褥，觞勺有彩，为饰
弥侈，而国之不服者三十有二。夏后以没，殷周受之，
作为大器，而建九璈，食器雕琢，觞勺刻镂，四壁四帷，
茵席雕文。此弥侈矣，而国之不服者五十有二。君好
文章，而服者弥侈，故曰：“俭其道也由”余出，穆公召内
史廖而告之曰：“寡人闻邻国有圣人，敌国之忧也。今
由余圣人也，寡人患之，吾将奈何？”内史廖曰：“夫戎僻
而辽远，未闻中国之声也。君其遗之女乐，以乱其政，
而厚为由余请期，以疏其间。彼君臣有间，然后可图。”
君曰：“诺。”乃以女乐三九遗戎王，因为由余请期。戎王
果见女乐而好之，设酒听乐，终年不迁，马牛羊半死。
由余归谏，谏不听，遂去入秦。穆公迎而拜为上卿，问
其兵势与其地利。既以得矣，举兵而伐之，兼国十二，
开地千里。穆公奢主，能听贤纳谏，故霸西戎。西戎淫
于乐，诱于利，以亡其国，由离质朴也。